হকারদের সহযোগিতায় রেল স্টেশনেই সন্তান প্রসব করলেন এক মহিলা। হকার ও পথচলতি মানুষদের সহযোগিতায় এক কন্যা সন্তানের জন্ম দেন কৃষ্ণা নস্কর নামে ওই মহিলা। ঘটনা দক্ষিণ ২৪ পরগনার শিয়ালদহ দক্ষিণ শাখার সোনারপুর রেল স্টেশনে। প্রসবের পরে মা ও সন্তানকে রেল পুলিশের সহযোগিতায় সোনারপুর গ্রামীণ হাসপাতালে নিয়ে যাওয়া হয় চিকিৎসার জন্য। হাসপাতাল সূত্রে খবর, দু’জনেই সুস্থ রয়েছেন।
শনিবার দুপুরে স্ত্রীর প্রসব যন্ত্রণা উঠলে সোনারপুরের তেঘরিয়ার বাসিন্দা রাজু নস্কর তাঁকে অটোতে করে সোনারপুর স্টেশনে নিয়ে আসেন। সেখান থেকে ট্রেনে করে সুভাষগ্রাম স্টেশনে নেমে সোনারপুর গ্রামীণ হাসপাতালে নিয়ে যাওয়ারই পরিকল্পনা ছিল। কিন্তু স্টেশনে এসে ট্রেন ভিড় থাকার কারণে স্ত্রীকে নিয়ে উঠতে পারেননি রাজু। এদিকে এই অবস্থায় প্রসব যন্ত্রণা বাড়তে থাকে কৃষ্ণা দেবীর। বিষয়টি বুঝতে পেরে সোনারপুর ২ ও ৩ নম্বর প্ল্যাটফর্মের কয়েকজন হকার এগিয়ে আসেন। তাঁরাই গরম জল থেকে শুরু করে নরম কাপড়ের ব্যবস্থা করেন। 
হকাররা স্টেশনে থাকা কয়েকজন মহিলাকে অনুরোধ করেন কৃষ্ণা দেবীকে সাহায্য করার জন্য। এগিয়ে আসেন তাঁরাও। সকলের সহযোগিতায় সোনারপুর রেল স্টেশনেই একটি কন্যা সন্তানের জন্ম দেন ওই মহিলা। হকাররাই এই বিষয়টি স্টেশনের জিআরপি থানায় জানান। সঙ্গে সঙ্গে মহিলা পুলিশ-সহ রেল পুলিশ কর্মীরাও এগিয়ে আসেন সাহায্যের জন্য। 
তড়িঘড়ি অ্যাম্বুলেন্সের ব্যবস্থা করে মা ও সন্তানকে নিয়ে যাওয়া হয় সোনারপুর গ্রামীণ হাসপাতালে। চিকিৎসকরা জানিয়েছেন দু’জনেই সুস্থ রয়েছেন। ওই মহিলাকে সাহায্য করতে পেরে খুশি প্ল্যাটফর্মের হকাররা। সকলের সহযোগিতায় স্ত্রী ও সন্তান দু’জনেই সুস্থ রয়েছেন বলে খুশি রাজুও। তাঁর স্ত্রী ও সন্তানকে সাহায্য করার জন্য সকলকে ধন্যবাদ জানিয়েছেন তিনি।